**Pavel Kapusta** (\* 3. september 1969, Banská Bystrica) je slovenský novinár, publicista, moderátor, šéfredaktor internetového portálu napalete.sk, majiteľ vydavateľstva Medialis.

Životopis
---------

Navštevoval základnú školu v Prahe a Banskej Bystrici, v rokoch 1984-1988 študoval na gymnáziách v Brezne a Banskej Bystrici. V roku 2004 absolvoval externé štúdium publicistiky na FHV Univerzity Mateja Bela v Banskej Bystrici. V roku 2007 skončil štúdium masmediálnej komunikácie na Univerzite sv. Cyrila a Metoda v Trnave.

Profesijné aktivity
-------------------

V roku 1988 začal pracovať v banskobystrickom štúdiu Československého rozhlasu, v roku 1991 v Slovenskom rozhlase v Bratislave. V roku 1993 absolvoval niekoľkomesačný pobyt v USA, po návrate pracoval v Rádiu Rock FM.

V rokoch 1994-1996 pôsobil na zahraničnom oddelení denníka *Smena*, vnútropolitickom oddelení denníka *Slovenská REPUBLIKA*, týždenníku *Extra* a opäť v *Slovenskej REPUBLIKE*.

Od roku 1997 šéfredaktor redakcie Ráno STV, neskôr prešiel do spravodajstva STV, kde bol redaktorom a komentátorom, popri tom scenáristicky a režijne pripravoval strihovú reláciu politickej satiry Fašírka, ktorá bola kritická najmä k vtedajšej opozícii. Jej politickí reprezentanti a médiá označovali reláciu za poplatnú vtedajšiemu vládnemu zoskupeniu (HZDS - RSS, ZRS, SNS). Moderoval aj reláciu o slovenskej populárnej hudbe *Átrium*. 

V roku 1998 bol obvinený z trestného činu ohovárania za televízne príspevky o komunistickej minulosti Rudolfa Schustera, policajné preverovanie ukončila prezidentská milosť, ktorú Kapustovi udelil Vladimír Mečiar, v tom čase vykonávajúci niektoré právomoci prezidenta. 

V roku 1999 musel z STV odísť, v tom istom roku bol vymenovaný za šéfredaktora týždenníka Extra; v rokoch 2000 - 2014 bol vydavateľom a šéfredaktorom časopisu Extra plus, ktoré vydávala jeho spoločnosť Tatra Medial a neskôr Medialis. Po odchode z vedenia redakcie Extra plus sa stal šéfredaktorom portálu napalete.sk.

Politické aktivity
------------------

Pavel Kapusta je od roku 1990 členom Slovenskej národnej strany, vstúpil do nej ako 21-ročný. V rokoch 2001 - 2006 bol parlamentným asistentom poslancov NR SR Romana Hofbauera a Jána Cupera.

Za SNS kandidoval v roku 2010 (predsedom bol Ján Slota), v predčasných voľbách v rokoch 2012 bol na devätnástom mieste a v roku 2016 bol na 27. mieste kandidačnej listiny. Po voľbách 2016 sa do parlamentu dostalo 15 poslancov SNS, a tak bol od roku 2016 do roku 2020 asistentom svojho spolustranníka, poslanca NR SR Stanislava Kmeca. 

V roku 2011 ako vydavateľ a šéfredaktor časopisu Extra plus získal výročnú cenu Slovenskej asociácie novinárov za mimoriadny prínos v oblasti vydávania nezávislej a národne orientovanej tlače. 

V roku 2014 moderoval v bratislavskom Hoteli Tatra Diskusný klub Extra plus, ktorého hosťami boli každý mesiac politici, politológovia a publicisti a jeho zostrihy boli zverejnené na YouTube. Neskôr začal moderovať debaty na politické a spoločenské témy s názvom Diskusia na palete, zostrihané videozáznamy sú dostupné na portáli napalete.sk a YouTube.

Referencie
----------

1. ↑   *Pavel Kapusta* [online]. [Cit. 2019-11-06]. Dostupné online. Archivované 2019-11-06 z originálu.
2. ↑  Mečiar si urobil z STV hlasnú trúbu HZDS
3. 1 2 3  KERN, Miro. *SNS oprášila Mečiarovho propagandistu Kapustu, bude radiť poslancom* [online]. Denník N, 2016-08-05, [cit. 2019-11-06]. Dostupné online.
4. ↑   *Výpis z obchodného registra SR* [online]. www.orsr.sk, [cit. 2019-11-06]. Dostupné online.
5. ↑  KERNOVÁ, Miroslava. *Niekdajšia Fašírka z STV je späť, v tlačenej podobe* [online]. blog.sme.sk, [cit. 2019-11-06]. Dostupné online.
6. ↑   *Asistenti poslanca - Stanislav Kmec* [online]. NRSR, [cit. 2019-11-06]. Dostupné online.

Externé odkazy
--------------

* www.napalete.sk/o-nas/